*****

ΚΑΝΟΝΙΣΜΟΣ (ΕΟΚ) αριθ. 592/89 ΤΟΥ ΣΥΜΒΟΥΛΙΟΥ

της 6ης Μαρτίου 1989

για τη μεταφορά στην Ιταλία 300 000 τόνων κριθαριού που κατέχει ο ισπανικός οργανισμός παρέμβασης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 166/89 (2), και ιδίως το άρθρο 7 παράγραφος 5,

τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (4), και ιδίως το άρθρο 3 παράγραφος 2,

την πρόταση της Επιτροπής,

Εκτιμώντας:

ότι η κλιματολογική κατάσταση στην Ιταλία, που χαρακτηρίζεται από ξηρασία από τον Σεπτέμβριο του 1988, προκάλεσε έλλειψη χορτονομής που μπορεί να οδηγήσει τους εκτροφείς να πωλήσουν πρόωρα τα ζώα τους, γεγονός το οποίο θα έχει άμεσες επιπτώσεις στο εισόδημά τους·

ότι αυτή η έλλειψη μπορεί να αντιμετωπιστεί με τη χρησιμοποίηση από τους ιταλικούς εκτροφείς 300 000 τόνων κτηνοτροφικών σιτηρών· ότι ο ισπανικός οργανισμός παρέμβασης διαθέτει τα σιτηρά αυτά υπό μορφή κριθαριού· ότι, για να διατεθεί το συγκεκριμένο κριθάρι για τους εκτροφείς αυτούς, είναι αναγκαίο να μεταφερθεί στην Ιταλία·

ότι ο ιταλικός οργανισμός παρέμβασης διαθέτει προς πώληση τα μεταφερόμενα αποθέματα σύμφωνα με τους όρους που προβλέπονται στον κανονισμό (ΕΟΚ) αριθ. 1836/82 της Επιτροπής της 7ης Ιουλίου 1982 που καθορίζει τις διαδικασίες και τους όρους για τη διάθεση προς πώληση των σιτηρών που κατέχονται από τους οργανισμούς παρέμβασης (5), όπως τροποποιήθηκε τελευταία από τον κανονισμό (ΕΟΚ) αριθ. 2418/87 (6)·

ότι θα πρέπει αργότερα να προσδιοριστούν ορισμένες λεπτομέρειες σχετικά με την κάλυψη του προϊόντων και τη μετάθεση των ευθυνών·

ότι θα πρέπει να προβλεφθούν οι διατάξεις σχετικά με την καταχώρηση αυτής της ενέργειας σύμφωνα με τους μηχανισμούς που προβλέπονται στον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων για τη χρηματοδότηση των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα «Εγγυήσεων» (7), όπως τροποποιήθηκε τελευταία από τον κανονισμό (ΕΟΚ) αριθ. 2050/88 (8),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο ισπανικός οργανισμός παρέμβασης θέτει στη διάθεση του ιταλικού οργανισμού παρέμβασης 300 000 τόνους κριθαριού.

2. Ο ιταλικός οργανισμός παρέμβασης αναλαμβάνει το προϊόν που αναφέρεται στην παράγραφο 1 πριν από την 1η Απριλίου 1989. Εξασφαλίζει τη μεταφορά του στην Ιταλία και τη διάθεσή του για τη διατροφή των ζώων πριν από ορισμένες ημερομηνίες που θα καθοριστούν σύμφωνα με τη διαδικασία της παραγράφου 5.

3. Η μεταπώληση του προϊόντος που αναφέρεται στην παράγραφο 1 πραγματοποιείται σύμφωνα με τον κανονισμό (ΕΟΚ) αριθ. 1836/82 της Επιτροπής.

4. Η μεταφορά κατακυρώνεται με διαγωνισμό. Η συγκέντρωση πρέπει να γίνει με τους ευνοϊκότερους όρους μεταφοράς.

5. Οι λεπτομέρειες εφαρμογής του παρόντος κανονισμού, ιδίως σε ό,τι αφορά τη μεταφορά του προϊόντος που αναφέρεται στην παράγραφο 1, θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

Άρθρο 2

1. Ο ισπανικός οργανισμός παρέμβασης καταχωρεί ως εξερχόμενες, στο λογαριασμό που αναφέρεται στο άρθρο 4 του κανονισμού (ΕΟΚ) αριθ. 1883/78, τις ποσότητες κριθαριού που εκχωρούνται, με αξία μηδέν.

2. Ο ιταλικός οργανισμός παρέμβασης καταχωρεί ως εισερχόμενες, στο λογαρισμό που αναφέρεται στο άρθρο 4 του κανονισμού (ΕΟΚ) αριθ. 1883/78, τις ποσότητες του κριθαριού που παραλαμβάνει, με αξία μηδέν, και τις αποτιμά στο τέλος κάθε μήνα στην τιμή των 91 Ecu ανά τόνο, μετατρεπομένων σε εθνικό νόμισμα βάσει της αγροτικής ισοτιμίας που ισχύει κατά την έναρξη της περιόδου 1988/89.

3. Τα έξοδα μεταφοράς του προϊόντος που αναφέρεται στο άρθρο 1 παράγραφος 1, καταχωρούνται στο λογαριασμό που αναφέρεται στην παράγραφο 2.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Μαρτίου 1989.

Για το Συμβούλιο

Ο Πρόεδρος

C. ROMERO HERRERA

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 20 της 25. 1. 1989, σ. 1.

(3) ΕΕ αριθ. L 94 της 28. 4. 1970, σ. 13.

(4) ΕΕ αριθ. L 185 της 15. 7. 1988, σ. 1.

(5) ΕΕ αριθ. L 202 της 9. 7. 1982, σ. 23.

(6) ΕΕ αριθ. L 223 της 11. 8. 1987, σ. 5.

(7) ΕΕ αριθ. L 216 της 5. 8. 1978, σ. 1.

(8) ΕΕ αριθ. L 185 της 15. 7. 1988, σ. 6.